নিউজ ডেস্ক, বাংলাদেশনিউজ২৪x৭.কম  রাজধানীর মৎস্য ভবন মোড়ে সম্মিলিত ওলামা মাশায়েখ পরিষদের উপর পুলিশের লাঠিচার্জে ফটো সাংবাদিকসহ দুই জন আহত হয়েছে। আহতরা হলো অপরাধ কণ্ঠের ফটো সাংবাদিক লুৎফর রহমান ও সংগঠনের একজন কর্মী। গতকাল দুপুর আড়াইটায় এ ঘটনা ঘটে।  জানা গেছে, সম্মিলিত ওলামা মাশায়েখ পরিষদের পূর্বঘোষিত কর্মসূচি অনুযায়ী শিক্ষানীতি সংশোধনের জন্য স্পিকার বরাবার স্মারকলিপি দেয়ার জন্য বাংলাদেশ আইম্মা পরিষদের সভাপতি মাওলানা মহিউদ্দিন রব্বানি, সম্মিলিত ওলামা মাশায়েখ পরিষদের  যুগ্ম সচিব মাওলানা খলিলুর রহমান, আলমগীর মজুমদারসহ নেতাকর্মীরা দুপুর আড়াইটায় মৎস্য ভবন মোড়ে অবস্থান নেয়। এ সময় পুলিশ লাঠিচার্জ করে তাদের হটিয়ে দেয়। এক পর্যায়ে নেতাকর্মীরা আবার সংগঠিত হয়ে ব্যানার নিয়ে অবস্থান নেয়ার চেষ্টা করলে পুলিশ তাদের ব্যানার ছিনিয়ে নেয় এবং বেধড়ক লাঠিচার্জ করে। নেতাকর্মীরা পুলিশের উপর ইট পাটকেল নিক্ষেপ শুরু করে। এ সময় পুলিশের লাঠিচার্জে ফটো সাংবাদিকসহ দুই জন আহত হয়।  ঘটনার পর খেলাফত মজলিসের আমির মাওলানা মোহাম্মদ ইসহাক ঘটনাস্থলে আসেন।  তিনি বলেন, স্মারকলিপি প্রদানের জন্য আমরা  প্রস্তুতি নিচ্ছিলাম। এটা গণতান্ত্রিক অধিকার। পুলিশ তাতে বাধা দেয়। আমাদের পুলিশ সেখানে দাঁড়াতে দেয়নি। এটা সম্পx81র্ণ গণতন্ত্র বিরোধী। এ সময় মাওলানা মোহাম্মদ ইসহাকের সঙ্গে ইসলামি ঐক্যজোটের মহাসচিব আব্দুল লতিফ নেজামী ছিলেন।  এ ব্যাপারে রমনা থানার ওসি শিবলি নোমান জানান, মৎস্য ভবন দাঁড়ানোর জায়গা নয়। দুপুরে প্রধানমন্ত্রী সচিবালয় থেকে বের হয়ে নিজ বাসভবনে যাবেন। তার নিরাপত্তার কথা ভেবেই আমরা সেখানে কাউকে দাঁড়াতে দেইনি।  বাংলাদেশনিউজ২৪x৭.কম/এসআরএস/এসএকে.